เงินบาทปิด 30.86/88 บาท
ธนาคารซีไอเอ็มบีไทย รายงาน เงินบาทปิด 30.86/88 คาดสัปดาห์หน้าอ่อนค่าต่อ อาจเห็นแตะ 31 บาท/ดอลล์
23 ก.ย. 2554

ธนาคารซีไอเอ็มบีไทย รายงาน เงินบาทปิด 30.86/88 คาดสัปดาห์หน้าอ่อนค่าต่อ อาจเห็นแตะ 31 บาท/ดอลล์
นักบริหารเงินจากธนาคารซีไอเอ็มบีไทย เปิดเผยว่า เงินบาทปิดตลาดเย็นนี้อยู่ที่ระดับ 30.86/88 บาท/ดอลลาร์ อ่อนค่าลงจากช่วงเช้าที่เปิดตลาดที่ระดับ 30.76/78 บาท/ดอลลาร์
แนวโน้มเงินบาทยังมีโอกาสอ่อนค่าลงได้อีก เนื่องจากในช่วงนี้ยังไม่มีข่าวด้านบวกที่จะมาช่วยหนุน ขณะที่วันนี้ดัชนีตลาดหุ้นไทยช่วงปิดตลาดก็ปรับตัวลดลงไปกว่า 30 จุด
"ดูจากสภาพการณ์แล้ว บาทคงอ่อนค่าต่อ เพราะช่วงนี้หาข่าวดีในตลาดค่อนข้างยาก" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงปิดตลาดเย็นนี้ ค่าเงินเยนอยู่ที่ระดับ 76.23/25 เยน/ดอลลาร์ ส่วนค่าเงินยูโรอยู่ที่ระดับ 1.3490/3491 ดอลลาร์/ยูโร
นักบริหารเงิน คาดว่า เปิดตลาดสัปดาห์หน้าเงินบาทมีโอกาสจะเข้าใกล้ระดับ 31 บาท/ดอลลาร์ โดยมองกรอบไว้ที่ 30.80-31.00 บาท/ดอลลาร์